wickkiey/tamil-wikipedia-markdown huggingface dataset:
# புங்குடுதீவு சண்முகநாதன் மகா வித்தியாலயம்

**புங்குடுதீவு சண்முகநாதன் மகா வித்தியாலயம்** இலங்கையின் வடக்கே புங்குடுதீவு கிழக்கு, வல்லன் மாவுதிடல் பகுதியில் அமைந்துள்ள பாடசாலை.  

## வரலாறு
இந்த பகுதி பெரியவரும் சைவத் தொண்டருமான மார்க்கண்டு சோதிநாதர் தனது சொந்த காணியில் இந்த பாடசாலையை 1925 ஆம் ஆண்டில் ஆரம்பித்தார். தொடர்ந்து யாழ்ப்பாணம் சைவ வித்தியா அபிவிருத்தி சங்கத்தினால் நடத்தப்பட்டது. 1970 இல் பெற்றோர் கல்வி அமைச்சுடன் தொடர்பு கொண்டு இடப் பற்றாகுறையப் போக்குமுகமாக புதிய கட்டிடம் ஒன்றை கோரி இருந்தனர். அதற்கிணங்க புதிய கட்டிடம் ஒன்று அமைக்கப்பட்டது. இங்கு அறிவியல் கூடம் தொடங்கப்பட்டது.  

1972 இல் ஆரம்பப் பாடசாலையாக இருந்து வந்த இது தரம் உயர்த்தப்பட்டு உயர்தர வகுப்புகள் ஆரம்பிக்கப்பட்டன. இதன் பின்னர் சண்முகநாதன் கனிட்ட மகா வித்தியாலயமாகப் பெயர் மாற்றம் பெற்றது. 1991 அக்டோபரில் புங்குடுதீவு மக்களின் இடப்பெயர்ச்சி காரணமாக இப்பாடசாலை தொடர்ந்து இயங்காமல் இருக்கிறது. இடம்பெயர்ந்த மக்களின் கல்வி தேவை கருதி தென்மராட்சியில் இந்த பாடசாலை தற்காலிகமாக இயங்கியது. அங்கே அதிபராகப் பணியாற்றிய செ.சண்முகவடிவு கிழாலிக் கடலில் அகால மரணமாக இப்பாடசாலை மேற்கொண்டு அங்கேயும் இயங்காமல் போனது. புங்குடுதீவின் ஐந்து பாடசாலைகள் மீண்டும் இயங்கத் தொடங்கினாலும் இந்த பாடசாலை இன்னும் திறக்கப் படவில்லை.  

1973இல் நடைபெற்ற யாழ் மாவட்ட பாடசாலைகளுக்கு இடையிலான சங்கீத நடன நாடகப் போட்டிகளில் சாம்ராட் அசோகன் என்னும் நாடகம் இரண்டாம் இடத்தை பெற்றது. அதே ஆண்டில் காவலூர் பாடசாலைகளின் மெய் வல்லுநர் போட்டிகளில் 13 வயது பிரிவில் பெண்களுக்கான வெற்றிக்கிண்ணத்தையும் பெற்றது.  

இப்பாடசாலையின் அதிபர்களாக லோரன்ஸ் சேதுபதி செல்லையா, வை. கந்தையா, த. கனகரத்தினம் பொன்னுத்துரை, க. சீவரத்தினம், மூ. நடராசா, நாகரத்தினம், இ. நடராசா, சண்முகவடிவு ஆகியோர் பணியாற்றினர்.
# இடைநிலை

தனிச்சொல்லில் பகுதி முதலிலும், விகுதி இறுதியிலும் நிற்கும். இந்தப் பகுப்புக்குப் பின்னர் இடையில் நிற்பது **இடைநிலை.** வினைச்சொல்லில் இது காலம் காட்டும். பெயர்ச்சொல்லில் ந், ஞ் முதலான எழுத்துக்களாய் வரும். தொல்காப்பியம் இதனைக் காலம் காட்டும் இடைச்சொல் என்று குறிப்பிடுகிறது. நன்னூல் இதனைப் பகுபத உறுப்புக்களில் ஒன்றாகக் காட்டுகிறது.  
## முக்கால இடைநிலை
| இறந்த காலம் | த் | ட் | ற் |  |
| --- | --- | --- | --- | --- |
| நிகழ்காலம் | ஆநின்று | கிறு | கின்று | இன்று |
| எதிர்காலம் | ப் | வ் | } |  |
- ஒவ்வொரு சொல்லையும் *நடந்தான், நடந்தாள், நடந்தனர், நடந்தது, நடந்தன, நடந்தேன், நடந்தோம், நடந்தாய், நடந்தீர்* என்பது போல ஐம்பால் மூவிடங்களுக்கும் பொருத்திப் பார்த்துக்கொள்ள வேண்டும்.

## பெயர் இடைநிலை
- 'ஞ்' - அறிஞன்
- 'ந்' - பொருநன்
- 'வ்' - ஓதுவான்
- ‘ப்’ - காண்பவன்
- 'ச்' - வலைச்சி
- ’த்’ - வண்ணாத்தி செக்காத்தி

## வெளிப் பார்வை
- இறந்த கால இடைநிலை
- நிகழ் கால இடைநிலை
- எதிர் கால இடைநிலை
- பெயர் இடைநிலை

## அடிக்குறிப்பு
# வாதோரணமஞ்சரி

**வாதோரணமஞ்சரி** என்பது, தமிழில் சிற்றிலக்கியங்கள் எனவும், வடமொழியில் பிரபந்தங்கள் எனவும் வழங்கும் பாட்டியல் வகைகளுள் ஒன்று ஆகும். யானையை வயப்படுத்தி அடக்கினவருக்கும், எதிர்த்த யானையை  
வெட்டி அடக்கினவருக்கும், பற்றிப் பிடித்துச் சேர்த்தவருக்கும் வீரப்பாட்டின் சிறப்பை வஞ்சிப்பாவால் தொகுத்துப் பாடுவது வாதோரண மஞ்சரியாகும் எனப் பாட்டியல் நூல்கள் இலக்கணம் வகுத்துள்ளன.
# விந்தையர்



.]]  

**விந்தையர்** என்பவர் தென்காசி பெரிய கோயிலில் ஜீவ சமாதி அடைந்த சித்தராவார்.  

## கதை
இவரைப் பற்றிய கதை தென்காசி பகுதிகளில் பின்வருமாறு கூறப்படுகிறது.  

இவரின் ஊர் விந்தன்கோட்டை ஆகும். இந்த விந்தன்கோட்டை முதலாம் சடையவர்மன் குலசேகரன் ஆட்சியில் கட்டப்பட்டது. கோட்டை கட்டப்பட்டவுடன் அதற்கான பாண்டிய அமைச்சர்களுக்கு (சில சமயம் பாண்டிய வேந்தனின் சகோதரர்கள் அல்லது நேரடி உறவினர்களே இவ்வூரின் அமைச்சராக இருப்பர்) குருவாக இருப்பதற்குச் சிலர் நியமிக்கப்பட்டனர். அந்த வம்சத்தில் வந்தவரே விந்தையர் ஆவார். இவர் முதுமை அடைந்ததும் அகத்தியர் மூலம் சித்து நிலை அடைந்து செண்பகப்பொழில் பகுதியில் தவம் செய்து வந்தார்.  

சடையவர்மன் பராக்கிரம பாண்டியன் (கி.பி. 1422 - 1463) தென்தமிழகப் பகுதிகளை ஆண்ட போது அவருக்கு தென்காசி பெரிய கோயிலை அகத்தியர் கூறும் நெறிமுறைப்படி கட்டுமாறு சிவன் கனவில் ஆணையிட்டார். அதன்படி பாண்டியன் அகத்தியரை வேண்ட அவர் தன் சீடர்களில் ஒருவனான விந்தையரிடம் பாண்டியனை அனுப்பினார். அவரின் ஆணைப்படியே இந்த கோயில் கட்டப்பட்டது. சடையவர்மன் பராக்கிரம பாண்டியன் விந்தையரையே தன் குருவாகவும் ஏற்றுக் கொண்டான். சில காலம் கழித்து விந்தையர் சமாதி நிலை எய்த அவருக்குத் தென்காசி கோயிலிலேயே சமாதியும் கட்டுவித்தான். தன் குருவை எப்போதும் தரிசித்தபடி தென்காசி பெரிய கோயிலில் இருக்கும் விந்தையர் சமாதியின் முன் தனது சிற்பத்தையும் அமைத்துக் கொண்டான்.  

## மேற்கோள்களும் குறிப்புகளும்
# அடுத்தது


**அடுத்தது,** (*Aduthathu*) என்பது தக்காளி சி. சீனிவாசன் இயக்கி 2011-ஆம் ஆண்டு வெளியான திகில் தமிழ்த் திரைப்படம். நாளைய மனிதன், அதிசய மனிதன் உள்ளிட்ட திரைப்படங்களைத் தயாரித்த தக்காளி சி சீனிவாசன் இயக்கத்தில் வெளிவந்த இத்திரைப்படத்தில், ஸ்ரீமன், இளவரசு, ஆர்த்தி, வையாபுரி, நாசர் உள்ளிட்ட பலர் நடித்துள்ளனர். அண்டு தன் தேர் வேர் நன் என்ற அகதாகிறிசுட்டியின் நாவலை அடிப்படையாகக் கொண்டு இத்திரைப்படம் எடுக்கப்பட்டது.  

## நடிகர்கள்
- நாசர்
- சிறீமன் பிரதாப் ஆக
- வையாபுரி (நடிகர்)
- இளவரசு
- ஆர்த்தி
- மீனாள்
- தர்சனி
- ஆர். எஸ். சிவாஜி
- விவேக் ஆனந்து
- சந்ரு
- அருணா
- சுந்தரி
# மூன்றாம் கோவில்


**மூன்றாம் கோவில்** அல்லது **எசேக்கியேலின் தேவாலயம்** என்பது எசேக்கியேல் நூலில் குறிப்பிடப்பட்டுள்ள வருங்காலஎருசலேம் கோவிலும், எல்லா மக்களும் பலி செலுத்தி விண்ணப்பம் செய்யும் வீடும் ஆகும். எருசலேமின் கோவில் மலையின் நிரந்தரமாக யாவே வாசம் பண்ணும் எல்லையற்ற வாசல் தளமாக எசேக்கியேல் இதை குறிப்பிட்டுள்ளார்.
# வைகுண்டநாதர் கோவில், ஸ்ரீவைகுண்டம்


**வைகுண்டநாதர் கோவில்** என்பது 108 திவ்ய தேசங்களுள் ஒன்று. இத்தலம் நவதிருப்பதிகளில் ஒன்றாகவும் உள்ளது. பன்னிரண்டு ஆழ்வார்களால் பாடப்பெற்ற நவதிருப்பதிகளில் முதல் திருப்பதியாகக் கருதப்படும் இத்தலம், நவக்கிரகங்களில் சூரியனுக்குரியது.  

## அமைவிடம்
இந்தியாவின் தமிழ்நாடு தூத்துக்குடி மாவட்டத்தில் உள்ள ஸ்ரீவைகுண்டத்தில் இக்கோவில் அமைந்துள்ளது. இவ்வூர் திருநெல்வேலி-திருச்செந்தூர் சாலையில் திருநெல்வேலியிலிருந்து சுமார் 30 கி.மீ. தூரத்திலுள்ளது.  

## கோவில் அமைப்பு
ஒன்பது நிலைகளும் 110 அடி உயரமும் கொண்டுள்ளது இக்கோவிலின் ராஜகோபுரம். மூலவர் வைகுண்டநாதர்; கோவிலுக்குள் இவர் சந்திர விமானத்தின் கீழ், ஆதிசேஷன் குடைபிடிக்க, நான்கு கரங்களுடன், மார்பில் மகாலட்சுமியுடன் நின்ற கோலத்தில் கிழக்கு நோக்கி காட்சி தருகிறார். தாயார் வைகுண்டநாச்சியார்.  

உற்சவர் சோரநாதர் (கள்ளபிரான்) பூதேவி, ஸ்ரீதேவியுடன் காட்சி தருகிறார்; தாயார் சோர நாச்சியார். இரண்டு தாயார்களுக்கும் தனித்தனி சன்னிதியும், நரசிம்மர் சன்னிதி, கோதண்டர் சன்னிதியும் உள்ளன.  

தலவிருட்சம் பவளமல்லி.  

## தல புராணம்
பிரம்ம தேவனிடமிருந்து அசுரன் சோமுகன் வேதங்களைத் திருடிச் சென்றுவிட, பிரம்மா விஷ்ணுவிடம் உதவி வேண்டுகிறார். தாமிரபரணிக்கரையில் உள்ள கலசதீர்த்தத்தில் நீராடி வைகுண்டத்திலுள்ள நாராயணனை நோக்கி அவர் தவம்புரிய, நாராயணனும் வேதங்களை மீட்டு அவருக்கு உதவும்பொருட்டு, அதே தலத்தில் வைகுண்டநாதராய் எழுந்தருளினார் என்கிறது இக்கோவிலின் தலபுராணம்.  

### பெயர்க் காரணம்
உற்சவர் சோரநாதன், கள்ளபிரான் என அழைக்கப்படுவதற்கும் காரணம் தரும் மரபுவழிச் செய்தியும் உள்ளது.  

ஸ்ரீவைகுண்டம் நகரில் திருட்டுத் தொழில் செய்துவந்த காலதூஷகன் என்ற திருடன், வைகுண்டநாயகரை வழிபட்டுப் பின் தனது தொழிலைத் தொடங்குவதை வழக்கமாய்க் கொண்டிருந்தான். கிடைத்த பொருளில் பாதியைப் பெருமாளுக்கு காணிக்கையாகச் செலுத்திவிட்டு மீதியைத் தன் தோழர்களுக்கும் ஏழை எளியவர்களுக்கும் தானம் செய்து வந்தான். ஒருமுறை அரண்மனைக்குத் திருடச் சென்றபோது இவனுடன் சென்றவர்கள் மாட்டிக்கொள்ள இவன் மட்டும் தப்பிவிட்டான். அரசன் இவனைப் பிடித்துவர காவலாளிகளை அனுப்பினான். காலதூஷகன் வைகுண்டநாதரிடம் வேண்ட அவனுக்காகப் பெருமாள், காலதூஷகன் உருவில் அரசவைக்குச் சென்றார். அரசனிடம், அவன் குடிமக்களைச் சரிவர காக்கத் தவறியதை உணர்த்தி, அரசனுக்கும் காலதூஷகனுக்கும் காட்சிதந்து அருளினார். திருடனாக வந்தமையால் பெருமாள் இங்கு கள்ளபிரான் என்றும் சோரநாதர் என்றும் அழைக்கப்படுகிறார்.  

## சிறப்பு
இத்தலம் 108 திவ்யதேசங்களுள் ஒன்றாகவும் நவதிருப்பதிகளில் முதன்மையானதாவும் உள்ளது. நாலாயிர திவ்வியப் பிரபந்தத்தில் நம்மாழ்வார் ஸ்ரீவைகுண்டத்தை வைப்புத் தலமாகப் பாடியுள்ளார். இக்கோவிலில் உள்ள திருவேங்கடமுடையான் சந்நிதியில் நாயக்கர் காலத்தைச் சேர்ந்த அற்புதமான சிற்பங்கள் உள்ளன. சித்திரை, ஐப்பசி மாதங்களில் 6 ஆம் நாளன்று சூரிய ஒளி வைகுண்டநாதர் மீது விழுகின்றது. அதற்கு ஏற்றாற்போல கொடிமரம் சற்றே விலகி உள்ளது. ஆங்கிலேயருக்கு எதிராகக் கட்டபொம்மன் நடத்திய விடுதலைப் போரில் இக்கோவில் கோட்டையாகப் பயன்படுத்தப்பட்டது.  

## திருவிழாக்கள்
இங்கு நடைபெறும் திருவிழாக்களுள் முக்கியமானது *கருடசேவைத் திருவிழா* ஆகும். இவ்விழா தமிழ் மாதமான வைகாசியில் ஒவ்வொரு ஆண்டும் நடைபெறுகிறது. விழாவில் நவதிருப்பதிகளிலும் உள்ள 9 உற்சவப் பெருமாளும் கருடவாகனத்தில் எழுந்தருளுவதைக் காணலாம். நம்மாழ்வாரின் உற்சவர் திருவுருவச் சிலை அன்னவாகனத்தில் ஒவ்வொரு நவதிருப்பதிக்கும் எடுத்துச் செல்லப்பட்டு அந்தந்த தலங்களில், அந்தந்த தலங்கள் குறித்து அவர் பாடிய பாடல்கள் பாடப்படும்.  

## காட்சியகம்
# வரலட்சுமி சரத்குமார்



**வரலட்சுமி சரத்குமார்** (*Varalaxmi Sarathkumar*, பிறப்பு: 5 மார்ச் 1985), ஒரு தமிழ்த் திரைப்பட நடிகை ஆவார். சிலம்பரசனுடன் இணைந்து நடித்த போடா போடி திரைப்படத்தில் அறிமுகமானார்.  

## சொந்த வாழ்க்கை
வரலட்சுமி, நடிகரும், பத்திரிக்கையாளரும், அரசியல்வாதியுமான சரத்குமாருக்கும் இவரது முதல் மனைவியான சாயாவிற்கும் பிறந்த மகள் ஆவார்.  

## திரைப்படங்கள்
| நடிகையாக |  |  |  |
| --- | --- | --- | --- |
| 2012 | *போடா போடி* | நிஷா |  |
| 2012 | *மத கஜ ராஜா* | மாயா | படப்பிடிப்பில் |
| 2016 | ''தாரை தப்பட்டை | பொங்கல் முதல் |  |
| 2019 | சர்கார் | } |  |
# திமிலை


**திமிலை** என்பது தமிழர் இசைக்கருவிகளுள் ஒன்றாகும். இது மரத்தினால் செய்யப்பட்டு தோலினால் கட்டப்பட்ட தோற்கருவியாகும். இது **பாணி** எனவும் அழைக்கப்படுகிறது. மணற்கடிகார வடிவில் இருக்கும் திமிலை இசைக்கருவியானது கேரளா மற்றும் தென்னிந்தியக் கோவில்களில் இசைக்கப்படுகிறது. நன்கு செப்பம் செய்யப்பட்ட பலா மரத்தில் செய்யப்பட்டு கன்றின் தோலால் (குறிப்பாக 1-2 ஆண்டேயான கன்றின் தோல்) மூடப்பட்ட இருமுக முழவுக்கருவிகளுள் ஒன்று. இக்கருவி பஞ்சவாத்தியம் எனப்படும் கருவிகளுள் ஒன்றாக கேரளா மாநிலக் கோவில்களில் இசைக்கப்படுகிறது.  

## வரலாறு
திமிலை தமிழரின் பழமையான இசைக் கருவி ஆகும். பழந்தமிழகத்தில் பரவலாக பயன்பாட்டில் இது இருந்துள்ளது. சிலப்பதிகாரத்தின் அரங்கேற்றுக் காதையில் *தாழ்குரல் தண்ணுமை* என்பதற்கு பொருள் கூறும்போது திமிலை உள்ளிட்ட 31 இசைக் கருவிகளைன் பெயர்களை அடியார்க்கு நல்லார் குறிப்பிடுகிறார்.  
பெரிய புராணத்தில் திமிலை பற்றிக் குறிப்பிடப்படுகிறது.  

அருணகிரிநாதர் தன் திருப்புகழில் பல இடங்களில் திமிலை குறித்து குறிப்பிட்டுள்ளார். தமிழ்நாட்டு கோயல் சிற்பங்களில் திமிலை வாசிக்கும் சிற்பங்கள் பல உள்ளன.  

## மேற்கோள்
# விகாரம் (பகுபத உறுப்பு)

விகாரம் என்பது இயல்பு மாற்றம்.  

தனிச்சொல்லில் உள்ள உறுப்புக்களைப் பகுபத உறுப்புக்கள் என்று நன்னூல் பகுத்துக் காட்டுகிறது. அது காட்டும் ஆறு உறுப்புக்களில் ஒன்று விகாரம். இயல்பு மாற்றத்தை விகாரம் என்பர்.  

பகுபத உறுப்புக்கள் ஆறில் **பகுதி, சந்தி**, இடைநிலை ஆகிய மூன்று உறுப்புக்களில் நிகழும்.  
;எடுத்துக்காட்டு  
- கண்டான் = காண்(கண்) + ட் + ஆன். இதில் காண் என்னும் பகுதி கண் என விகாரமாயிற்று.
- செத்தான் = சா(செ) + த் + த் + ஆன். இதில் சா என்னும் பகுதி செ என விகாரமாயிற்று.
- சேர்த்தான் = சேர் + ந்(த்) + த் + ஆன். இதில் ந் என்னும் சந்தி விகாரமாயிற்று.
- எழுதிய = எழுது + ய்(இன்) + அ

## அடிக்குறிப்பு
# பண்புப்பெயர் மாற்றங்கள்

தமிழ் இலக்கணம் பெயர்ச்சொல்லை ஆறு வகையாகப் பகுத்துப் பார்க்கிறது. அவை பொருள், இடம், காலம், சினை, குணம், தொழில் என்பன.  

தொல்காப்பியம், நன்னூல் முதலான இலக்கண நூல்கள் இந்த முறையைப் பின்பற்றுகின்றன.  

நன்னூல் பண்புப் பெயர்கள் சிலவற்றைத் தொகுத்துச் சுட்டி, அவை எத்தகைய மாற்றங்களைக் கொள்ளும் எனத் தொகுத்துக் காட்டுகிறது.  

செம்மை சிறுமை சேய்மை தீமை  

வெம்மை புதுமை மென்மை மேன்மை  

திண்மை யுண்மை நுண்மை யிவற்றெதிர்  

இன்னவும் பண்பிற் பகாநிலைப் பதமே (நன்னூல் 135)  

ஈறு போதல் இடையுகர மிய்யாதல்  

ஆதி நீட லடியகர மையாதல்  

தன்னொற் றிரட்டன் முன்னின்ற மெய்திரிதல்  

இனமிக லினையவும் பண்பிற் கியல்பே (நன்னூல் 136)  

## அடிக்குறிப்பு
# இடப்பெயர்

இடத்தை உணர்த்தும் சொற்களை **இடப்பெயர்** என்கிறோம். ஊர்களின் பெயர்களும் ஊரில் உள்ள நிலப்பிரிவுகளின் பெயர்களும் இடப்பெயர்கள் ஆகும். நிலம், மலை, காடு, ஆறு, கடல் முதலானவை இடப்பெயர்கள். வானம் என்னும் வெளியைத் தமிழர் இடம் என்றே கொண்டனர். இக்கால அறிவியல் வெளியைப் பொருள்களைத் தாங்கும் ஓர் ஆற்றலாகப் பார்க்கிறது.  

பெயர்கள் ஆறு வகையாகப் பகுக்கப்படும்போது, அவற்றில் ஒன்றாக அமைவது இடப்பெயர்.  

## அடிக்குறிப்பு
# நிலவு மறைப்பு, நவம்பர் 28, 2012

**புவியின் குறை நிழல்பகுதியில் நிலவு கடப்பதால் நிலவின் வடபகுதி மறைக்கப்படுதல்.**

| காலப்பகுதி (ம:நி:நொ) |  |
| --- | --- |
| தொடர் (மற்றும் எண்) | 145 (11 of 71) |
| குறைநிழல் | 4:35:59 |
| P1 | 12:14:59 UTC |
| முழுமை | 14:32:59 UTC |
| P4 | 16:50:59 UTC |
| இடப விண்மீன் குழாமில் இருக்கும் நிலவு புவியின் நிழலைக் கடந்து செல்வதை விளக்கும் புகைப்படம் | } |

புறநிழல் நிலவு மறைப்பு ஒன்று நவம்பர் 28, 2012 அன்று நிகழ்ந்தது. இது இவ்வருடத்தில் நிகழ்ந்த இரண்டாவது சந்திரகிரகணம் ஆகும்.  

## தோற்றுதல்

உச்ச மறைப்பின் போது நிலவின் மையத்திலிருந்து புவியின் நிலை  

### வரைபடம்
# காலப்பெயர்

தமிழ் மொழி பெயர்களை ஆறு வகைகளாகப் பகுத்துக்கொண்டுள்ளது. இந்த ஆறு பாகுபாடுகளில் ஒன்று காலப்பெயர். வாழ்நாள் முதலானவற்றை அளக்கக் காலப்பெயர் உதவும். ஞாயிறு தோன்றி மறையும் காலம் நாள். பூமி ஞாயிற்றை ஒருமுறை சுற்றிவரும் காலம் ஆண்டு. நிலா ஒருமுறை வளர்ந்து தேயும் காலம் மாதம். சூரிய ஒளியில் உள்ள ஏழு வண்ணங்களைக் கண்டறிந்த முன்னோர் வாரம் என்னும் ஏழுநாள் சுழலை வகுத்துக்கொண்டனர். இவற்றின் ஒவ்வொரு அலகுக்கும் தனித்தனிப் பெயரிட்டு வழங்கி வருகின்றனர்.  

- நாள், நாழிகை, நொடி போன்றவை
- அசுவினி, பரணி போன்றவை.
- மேழம், விடை (சித்திரை, வைகாசி) போன்றவை

## அடிக்குறிப்பு
# தொழிற்பெயர்

தமிழ்மொழி பெயர்களை ஆறு வகைகளாகப் பகுத்துக் கொண்டுள்ளது. இவற்றில் செயல்பாட்டை உணர்த்தும் பெயரைத் **தொழிற்பெயர்** என்கிறோம். தமிழ்மொழி பெயர்களை உயர்திணை, அஃறிணை எனப் பாகுபடுத்திக் கொண்டதோடு மட்டுமின்றிப் பொருள், இடம், காலம், சினை, குணம், தொழில் என்னும் இந்த ஆறாகவும் பகுத்துக் கொண்டுள்ளது. அவற்றில் ஒன்றுதான் இந்தத் தொழிற்பெயர்.  

செயல், செய்கை, செய்தல், செயற்கை என்றெல்லாம் வருவன தொழிற்பெயர்.  

சொல்லோடு சொல் புணரும்போது தொழிற்பெயர் புணர்ச்சி எழுத்துப் புணர்ச்சி முறைமையில் புணர்வதுடன் சில புதிய மரபுகளையும் கொண்டு விளங்கும், இவற்றைப் பொருட்புணர்ச்சி எனலாம்.  

சொற்புணர்ச்சியில் தொழிற்பெயரை இரு வகையாகப் பகுப்பர்.  

முதனிலையை நோக்கி  
1. முதனிலைத் தொழிற்பெயர்
1. முதனிலை திரிந்த தொழிற்பெயர் - எனவும், விகுதியின் அடிப்படையில்
1. விகுதி குன்றிய தொழிற்பெயர்
1. விகுதி குன்றாத தொழிற்பெயர் - எனவும் பகுத்துக்கொளவர்.

## எடுத்துக்காட்டு
| குறியீடு | எடுத்துக்காட்டு |  |
| --- | --- | --- |
| முதனிலைத் தொழிற்பெயர் | இசை
மொழி
வாழ்த்து
அடி
வணங்கு
பாராட்டு |  |
| முதனிலை திரிந்த தொழிற்பெயர் | விடுதல் < வீடு
பெறுதல் < பேறு
சுடுதல் < சூடு |  |
| விகுதி குன்றிய தொழிற்பெயர் | பாடுதல் > பாடு
ஆடுதல் > ஆடு
நடத்தல் > நடை
நிற்றல் > நிலை |  |
| விகுதி குன்றாத தொழிற்பெயர் | நினைத்தல்
ஏற்றுமதி
ஆட்டம்
நிற்றல்
நடப்பு | } |
வினையடி: நட+விகுதி: தல் = தொழிற்பெயர்: நடத்தல்.1  

## அடிக்குறிப்புகள்
# நடிகைகளின் கதை



**நடிகைகளின் கதை**, ஆர். டி. எ(க்)ஸ் என்பவரால் எழுதப்பட்ட நூலாகும். புதுமுக நடிகைகள், திரைப்படங்களில் ஒரு நிலையான இடத்தைப் பெறவும், புகழ் பெறவும் எவ்வளவு பிணக்குகளைச் சந்திக்க வேண்டியுள்ளது, எத்தனை பேரிடம் ஏமாற வேண்டி இருக்கிறது, எத்தனை பேரை திருப்திபடுத்த வேண்டி இருக்கிறது என்பதை உண்மைச் சம்பவங்களின் அடிப்படையில் கட்டுரைகளாக எழுதப்பட்டுள்ளன. சம்பந்தப்பட்டவர்களின் பெயர்கள் எதுவும் கொடுக்கப்படவில்லை. ஊகித்துக் கொள்ளும்படி சில அடிப்படைத் தகவல்களை கொடுத்திருக்கிறார்கள்.  

திரைப்படத்துறையின் மறுபக்கத்தைக் காட்டும் நூல்.
# தேங்காய் சீனிவாசன்


**தேங்காய் சீனிவாசன்** (*Thengai Srinivasan*, 21 அக்டோபர் 1937 – 9 நவம்பர் 1987) 1970-களிலும், 1980-களிலும் பிரபலமாக இருந்த தமிழ் நடிகர் ஆவார். இவர் *கல் மனம்* என்னும் நாடகத்தில் தேங்காய் வியாபாரியாக நடித்ததால் தேங்காய் ஸ்ரீநிவாசன் என்று பரவலாக அறியப்பட்டார். இவர் நகைச்சுவை கதாபாத்திரங்களிலும், கதையின் நாயகனாக, எதிர் நாயகனாக, குணசித்திரக் கதாபாத்திரங்களிலும் நடித்தார்.  

## வாழ்க்கைக் குறிப்பு
தேங்காய் ஸ்ரீநிவாசன், சென்னையைச் சேர்ந்த இராஜவேல் முதலியார் என்பவருக்கும், தூத்துக்குடி மாவட்டத்திலுள்ள திருவைகுண்டத்தைச் சேர்ந்த சுப்பம்மாள் என்பவருக்கும் மகனாக 1937-ஆம் ஆண்டு அக்டோபர் 21-ஆம் நாள் பிறந்தார். தன்னுடைய தந்தையைப் போல தானும் நடிகராக வேண்டுமென்ற ஆசையுடன் அதற்கான முயற்சி செய்து வந்தார். அவருடைய தந்தை எழுதிய 'கலாட்டா கல்யாணம்' மேடை நாடகத்தில் அறிமுகமானார். அதற்குப்பிறகு, ரவிந்தர், கே. கண்ணன் உட்பட பல்வேறு எழுத்தாளர்களின் பல்வேறு நாடகங்களில் நடித்தார். இவர் கே. கண்ணனின் *கல் மணம்* நாடகத்தில், தேங்காய் வியாபாரியாக சிறப்பாக நடித்திருந்தார். அதற்காக அந்நாடகத்தைப் பார்க்க வந்திருந்த கே. ஏ. தங்கவேலு, இவரை *தேங்காய் ஸ்ரீநிவாசன்* என்றே எல்லாரும் அழைக்க வேண்டும் என்று கூறினார்; அவ்வாறே அழைக்கப்பட்டார்.  

## திரைத்துறை
தேங்காய் ஸ்ரீநிவாசன், *ஒரு விரல்* திரைப்படத்தின் மூலமாக திரைத்துறையில் அறிமுகமானார். இவர் ம. கோ. இராமச்சந்திரன், சிவாஜி கணேசன், ரஜினிகாந்த், கமல்ஹாசன் உள்ளிட்ட பல முன்னணி நடிகர்களுடன் இணைந்து பணியாற்றி உள்ளார். சுமார் 900 படங்களுக்கு மேல் நடித்துள்ள இவர், சிவாஜி கணேசன் நடித்த *கிருஷ்ணன் வந்தான்* என்ற திரைப்படத்தைத் தயாரித்தார்.  

## மண வாழ்க்கை
ஸ்ரீநிவாசன் லக்‌ஷ்மி என்பவரை மணந்து கொண்டார். இவர்களுக்கு கீதா, ராஜேஸ்வரி என்று இரு மகள்களும், சிவசங்கர் என்ற மகனும் உள்ளனர். கீதாவுடைய மகன் யோகி / சுவரூப்பும், சிவசங்கரின் மகள் ஸ்ருதிகாவும் திரைத்துறையில் நுழைந்தனர்.  

## இறப்பு
தேங்காய் ஸ்ரீநிவாசன் தன்னுடைய உறவினரின் ஈமச் சடங்கிற்காக பெங்களூருவிற்குச் சென்றபோது, மூளை குருதிப்பெருக்கு காரணமாக மருத்துவமனையில் அனுமதிக்கப்பட்டார். சிகிச்சைப் பலனின்றி, 50-வது அகவையில் 1987-ஆம் ஆண்டு நவம்பர் 9-ஆம் நாள் உயிரிழந்தார்.  

## குறிப்பிடத்தக்கத் திரைப்படங்கள்
- உதயகீதம் (1985)
- கை கொடுக்கும் கை (1984)
- தங்க மகன் (1983)
- ராம் லட்சுமண் (1981)
- தில்லு முல்லு (1981)
- டிக் டிக் டிக் (1981)
- கோடீஸ்வரன் மகள் (1981)
- கழுகு (1981)
- பில்லா (1980)
- ஆறிலிருந்து அறுபது வரை (1979)
- அன்பே சங்கீதா (1979)
- தர்மயுத்தம் (1979)
- பிரியா (1978)
- தியாகம் (1978)
- வாழ நினைத்தால் வாழலாம் (1978)
- அன்னக்கிளி (1976)
- பல்லாண்டு வாழ்க (1975)
- காசேதான் கடவுளடா (1972)
- எதிர் நீச்சல் (1968)
- ஒரு விரல் (1965)
# மரியா கொரெற்றி


## வரலாறு
கல்வி கற்குமளவுக்கு வசதி இல்லாத ஏழைக் குடும்பத்தில் பிறந்தவர் மரியா. 12 வயதில் இவருக்கு புது நன்மை கொடுக்கப்பட்டது. புது நன்மை வாங்கிய ஐந்து வாரங்களுக்கு பின், அலெக்சாண்ட்ரோ செரனெல்லா என்ற 18 வயது இளைஞன் வன்கலவியால் மரியாவை அடைய முனைந்தான். மரியா அதற்கிணங்க மறுத்ததால் அவரின் உடலைப் பலமுறை கத்தியால் குத்திக் கிழித்தான். "இது பாவம், இதற்காக நீ நரகத்திற்குப் போவாய்”, என்று மரியா அவனை எச்சரித்தும் பயனில்லை. குற்றுயிராய் விடப்பட்ட மரியா மருத்துவமனையில் 24 மணி நேரம் கழித்து உயிர் நீத்தார். “மன்னித்துவிட்டேன் அவரை” என்று சொல்லிவிட்டு இறந்தார்.  

கொலை செய்ததற்காக அலெக்சாண்ட்ரோவுக்கு 30 ஆண்டுகள் சிறைத்தண்டனை அளிக்கப்பட்டது. பலகாலமாக மனந்திரும்ப மனமி்ல்லாதிருந்த அலெக்சாண்ட்ரோ, மரியா கொரற்றி விண்ணினின்று மலர்களை தன் கை நிறையக் கொடுத்ததாகக் கனவு கண்டதாகவும் அதனால் மனமாற்றம் அடைந்ததாகவும் அறிவித்தான். 27 ஆண்டுகளுக்குப் பின்னர் அவன் சிறையிலிருந்து விடுதலை பெற்றான். அப்போது மரியாவின் தாயிடம் சென்று மன்னிப்புக் கேட்டான். அலெக்சாண்ட்ரோ தம் இறுதி நாட்களில் கப்புச்சின் 3 ஆம் சபைத் துறவியாக வாழ்ந்து கி.பி. 1970 காலமானார்.  

மரியா இறந்து 45 ஆண்டுகளுக்குள் மரியாவுக்கு திருத்தந்தை பன்னிரண்டாம் பயஸ் புனிதர் பட்டம் அளித்தார். இந்த நிகழ்வுக்கு மரியாவின் தாயும், இரண்டு சகோதரிகளும், ஒரு சகோதரரும், அலெக்சாண்ட்ரோவும் வந்திருந்தனர். இவரது புனித பட்டமளிப்பு விழாவுக்கு உலகில் பல பகுதிகளிலிருந்தும் 2,50,000 மக்கள் உரோமைக்கு வருகை தந்தனர்.  

இவர் 20 ஆம் நூற்றாண்டின் புனித ஆக்னஸ் என அழைக்கப்படுகிறார். இவரின் விழா நாள் சூலை 6 ஆகும்.
# ஐந்தாம் யோவான் (திருத்தந்தை)



**திருத்தந்தை ஐந்தாம் யோவான்** (; 635 – 2 ஆகஸ்ட் 686) என்பவர் கத்தோலிக்க திருச்சபையின் திருத்தந்தையாக 12 ஜூலை 685 முதல் 686இல் தனது இறப்பு வரை இருந்தவர் ஆவார். பைசாந்தியப் பேரரசரின் அனுமதியில்லாமல் பதவியேற்ற பத்து திருத்தந்தையருள் இவர் முதலாமவர் ஆவார். இவரின் ஆட்சியில் உரோமை நகருக்கும் பைசாந்தியப் பேரரசுக்கும் இடையே ஒற்றுமை நிலவியது.  

இவர் ஆந்தியோக்கியாவில் பிறந்த ஒரு சிரியன் கிறிஸ்தவர் ஆவார். இவருடைய கிரேக்க மொழியின் புலமையால் மூன்றாம் ஆயர்களின் பேரவைக்கு அப்போதைய திருத்தந்தையின் பிரதிநிதியாக கான்ஸ்டாண்டிநோபிலுக்கு அனுப்பப்பட்டார்.
# பெங் லியென்


**பெங் லியென் ** (Peng Liyuan, ; பிறப்பு : நவம்பர் 20, 1962) புகழ்பெற்ற சீன நாட்டார் இசைப் பாடகரும் தற்போதைய துணை அரசுத் தலைவர் சீ சின்பிங்கின் இரண்டாவது துணைவியாரும் ஆவார். சீனப் புத்தாண்டு நிகழ்ச்சியாக சீனத் தொலைக்காட்சியில் காட்டப்பட்டு வந்த சிறப்பு நிகழ்ச்சிகளில் பங்கேற்று புகழ்பெற்றவர். நாடெங்கும் நடந்த இசைப்போட்டிகளில் பங்கேற்று பல வெற்றிகளைப் பெற்றவர். சீனாவின் மக்கள் விடுதலைப் படையில் குடிசார் உறுப்பினராக உள்ள இவருக்கு மேஜர் ஜெனரலுக்கு இணையானப் பதவி வழங்கப்பட்டுள்ளது.  

## சான்றுகோள்கள்
# வி. அ. அழகக்கோன்


**விராசிப்பிள்ளை அல்பர்ட் அழகக்கோன்** (*Virasipillai Albert Alegacone*, 19 மார்ச் 1903 - 25 நவம்பர் 1973) இலங்கைத் தமிழ் அரசியல்வாதியும், நாடாளுமன்ற உறுப்பினரும் ஆவார்.  

## ஆரம்ப வாழ்க்கை
அழகக்கோன் 1903 ஆம் ஆண்டு மார்ச் 19 இல் பஸ்தியாம்பிள்ளை விராசிப்பிள்ளை சின்னையா, அன்னம்மா ஆகியோருக்குப் பிறந்தார். மன்னார் புனித சேவியர் ஆண்கள் கல்லூரியில் கல்வி கற்ற இவர் பின்னர் அவர் இலங்கைத் தமிழரசுக் கட்சியில் சேர்ந்து அக்கட்சி சார்பாக 1956 தேர்தலில் போட்டியிட்டு வெற்றி பெற்று நாடாளுமன்றம் சென்றார். பின்னர் அவர் 1960 மார்ச், 1960 சூலை, 1965, 1970 தேர்தல்களில் போட்டியிட்டு வெற்றி பெற்றார்.  

## மறைவு
அழகக்கோன் 1973 நவம்பர் 25 இல் காலமானார்.
# சொற்புணர்ச்சி

தமிழில் சொல்லோடு சொல் புணரும் புணர்ச்சியானது **சொற்புணர்ச்சி** என்றும், பொருட்புணர்ச்சி என்றும் பாகுபடுத்திக் காணுமாறு அமைந்துள்ளது. புணரும் சொற்களிலுள்ள ஓசைகளின் ஒத்திசைவோடு புணர்வதைச் சொற்புணர்ச்சி என்கிறோம். தொல்காப்பியத்திலுள்ள புணரியல், தொகைமரபு, உருபியல் ஆகிய இயல்கள் இவற்றை விரிவாக விளக்குகிறது. ஓசை இசைவுக்கு மாறுபட்டு நிலைமொழி, வருமொழி ஆகியவற்றில் உள்ள பெயரின் பொருள் தன்மைக்கு ஏற்பப் புணர்வது பொருட்புணர்ச்சி.  

எடுத்துக்காட்டு  
- குமரிப்பெண், எட்டிப்பட்டம், காவிதிப்பட்டம், வள்ளிக்கூத்து என வரும் புணர்நிலைகளைச் சொற்புணர்ச்சிக்கு எடுத்துக்காட்டாகக் கொள்ளலாம். இவற்றில் குமரி, எட்டி, காவிதி, வள்ளி என்னும் சொற்கள் உயர்திணையைச் சுட்டுகின்றன. உயர்திணைச் சொல் எல்லாவழியும் இயல்பாகப் புணரவேண்டும். அவ்வாறு புணராமல் ஒற்று மிக்குப் புணர்ந்துள்ளது. காரணம் 'இ' என்னும் பல்லெழுத்தோடு 'ப' என்னும் இதழெழுத்து இணைய முடியவில்லை. இணைவதற்காகப் 'ப' என்னும் பல்லெழுத்து மிக்குப் புணர்ந்துள்ளது.
- கண் என்னும் சொல் கண் என்னும் உறுப்பை உணர்த்தும்போது 'கட்படாம்' எனத் திரிந்து வரும். ஏழாம் வேற்றுமை உருபாயினும் 'நயனுடையான்கட் படின்' எனத திரிந்தே வரும்.

பொருட்புணர்ச்சியோடு இதனை ஒப்பிட்டு உணர்ந்துகொள்ளுதல் வேண்டும்.  

## அடிக்குறிப்பு
# சான் ஓசே பல்கலைக்கழகம்

**சான் ஓசே பல்கலைக்கழகம்** (*San Jose State University*), அமெரிக்காவின் கலிபோர்னியா மாநிலத்தில் சான் ஓசே நகரத்தில் அமைந்துள்ள ஒரு பொதுப் பல்கலைக்கழகம் ஆகும். இப்பல்கலைக்கழகம் 1857-ஆம் ஆண்டில் துவங்கப்பட்டது. 154 ஏக்கர் பரப்பளவு கொண்டுள்ள இப்பல்கலைக்கழகத்தில், முப்பதாயிரத்திற்கு மேலான மாணவர்கள் இளங்கலை மற்றும் முதுகலை பயின்று வருகின்றனர்.  

அருகிலுள்ள சிலிகான் பள்ளத்தாக்கு (மென்பொருள்) நிறுவனங்கள் இங்கே பயிலும் மாணவர்களுக்கு வேலை வாய்ப்பு கொடுத்துள்ளார்கள். இந்தப் பல்கலைக்கழகத்திற்கு இரண்டு வளாகங்கள் சொந்தமாகும். தெற்கு வளாகத்தில் உடற்பயிற்சிக் கூடம் மற்றும் விளையாட்டு அரங்கம் அமைந்து மாணவர்களுக்குப் பயன்படுகிறது.  

இந்தப் பல்கலைக்கழகத்தில் அறிவியல், வேதியியல், இயற்பியல், சமூகவியல், விலங்கியல், தாவரவியல், பொறியியல் (மென்பொருள் மற்றும் பல), கலைக் கல்லூரி, இலக்கியம் மற்றும் இதழியல் சம்பந்தப்பட்ட படிப்பைக் கற்கலாம். இங்கே 70களில் புகழ்பெற்ற நடிகர் குர்த்வூத் ஸ்மித் படித்தார்.
# பாண்டியன் அறிவுடைநம்பி

பாண்டியன் அறிவுடைநம்பி சங்ககாலப் பாண்டிய மன்னர்களில் ஒருவன். இவன் தன் குடிமக்களை வருத்தி வரி வாங்கியிருக்கிறான். புலவர் பிசிராந்தையார் இவனை நேரில் கண்டு பக்குவமாக எடுத்துக் கூறித் திருத்தியிருக்கிறார்.  

வயலில் விளைந்த நெல்லை அறுத்து அடித்துக் குற்றி அரிசியாக்கிப் பொங்கிக் கவளமாக்கி யானைக்கு ஊட்டினால் விளைந்த நெல் பல நாட்களுக்கு உதவும். இதே விளைச்சல் வயலில் யானை மேய்ந்தால் அது உண்ணுவதை விட, அதன் காலால் மிதிபட்டு அழிவது மிகுதியாகும். எனவே அரசன் குடிமக்களிடம் விளைச்சலில் புகுந்த யானை போல் வரி தண்டக்கூடாது என எடுத்துரைத்தார். அரசன் திருந்தினான்.  
## அடிக்குறிப்பு
# காய்சின வழுதி

**காய்சின வழுதி** என்பவன் சங்கநூல் வரலாற்றுக் காலத்துக்கு முந்தைய தொல்பழங்காலப் பாண்டியன். இறையனார் களவியல் உரையில் மட்டும் இவனைப் பற்றிய குறிப்புகள் காணப்படுகின்றன. முதற்சங்கம் பேணிய 89 அரசர்களில் இவன் முதல்வன். இக்குறிப்பின்படி காய்சின வழுதி தமிழ்ச்சங்கம் தோற்றுவித்தவன் ஆகிறான். இவன் தலைச்சங்கத்தை நிறுவிய இடம் கடல் கொள்ளப்பட்ட மதுரை.  

வழுதி என்னும் பெயர் பூண்ட பாண்டிய அரசர்கள் பலர் இருந்தனர். அவர்களில் பாண்டியன் கூடகாரத்துத் துஞ்சிய மாறன்வழுதி என்பவன் **சினப்போர் வழுதி** எனப் போற்றப்பட்டுள்ளான். இவன் கடைச்சங்க காலத்து மன்னன். காய்சின வழுதி தலைச்சங்க காலத்து அரசன்.  
## அடிக்குறிப்பு
# நல்லிசை வஞ்சி

**நல்லிசை வஞ்சி** என்பது புறநானூற்றுப் பாடல் ஒன்றுக்குச் சுட்டப்பட்டுள்ள துறை. இது வஞ்சித்திணையின் பகுதியாக வருகிறது.  

படையெடுத்துச் சென்ற தலையாலங்கானத்துச் செருவென்ற நெடுஞ்செழியன் படையிலுள்ள யானைகள் பகைநாட்டுக் குடிநீர்த் துறைகளைக் கலக்கிப் பாழாக்கினவாம். முருகனின் படைவீரர்கள் போன்று இவனது படையிலிருக்கும் வில்லாளிக் கூளியர் வேண்டியதை எடுத்துக்கொண்டு வீசிய மிச்சில் காடெங்கும் இறந்துகிடந்தனவாம். காவல்மரம் வெட்டப்படும் ஓசை கேட்டு ஊர் நடுங்கிக்கொண்டிருந்த்தாம். இப்படியெல்லாம் வெற்றிச் சிறப்புகள் போற்றப்படுவதால் இது நல்லிசை வஞ்சி.  

அரசனின் விறலை (வெற்றியை)க் கூறுவது நல்லிசை வஞ்சி எனப் புறப்பொருள் வெண்பாமாலை குறிப்பிடுகிறது.  

பகைவனை அழிக்கப் படையெடுத்துச் செல்வது வஞ்சித்திணை என்று குறிப்பிடும் தொல்காப்பியம் இந்தத் துறையைத் தனியே குறிப்பிடவில்லை.  
## அடிக்குறிப்பு
# விக்கிப்பீடியர் சமூகப் பரப்பு



**விக்கிப்பீடியா சமூகம்** (*Wikipedia Community*) என்பது இணையக் கலைக்களஞ்சியமான விக்கிப்பீடியாவுக்குப் பங்களிக்கும் தன்னார்வலர் வலையமைப்பைக் குறிக்கும். இவர்கள் விக்கிப்பீடியர்கள் என்றும் அழைக்கப்படுகிறார்கள்.  

## சமூகப் பரப்பு
தொடக்கக் காலங்களில் விக்கிப்பீடியாவுக்குப் பங்களித்த தன்னார்வலர்களின் அளவு மிகவேகமாக கூடினாலும், 2009ன் பிற்பாடான அண்மைய காலப்பகுதிகளில் புதுப்பயனர்களின் சேர்க்கை வெகுவாகக் குறைந்துவருகின்றது. நவம்பர் 2011 காலப்பகுதியில் மேற்கொள்ளப்பட்ட ஆய்வின்படி, அனைத்து மொழி விக்கிப்பீடியா பதிப்புகளையும் சேர்த்து, ஏறத்தாழ 31.7 மில்லியன் பேர் விக்கிப்பீடியாவில் பயனர் கணக்கு கொண்டுள்ளனர். இவர்களில் 2,70,000 பேர் ஒவ்வொரு மாதமும் செயற்பாட்டில் உள்ளனர்.  

2008ஆம் ஆண்டு, எழுத்தாளரும் விரிவுரையாளருமான கிளே செர்க்கியும் கணினி அறிவியலாளருமான வாட்டன்பர்கும் இணைந்து நடத்திய ஆய்வில், விக்கிப்பீடியாவை உருவாக்குவதற்கு தோராயமாக 100 மில்லியன் மணி நேர மனித உழைப்பு செலவாகியிருக்கும் என்று கணக்கிட்டனர்.  

## உந்துதல்
2012 குழுப்படம்.]]
# உருப்பெருக்கம்



ஒரு பொருளின் உருவத்தை தோற்றத்தில் மாத்திரம் பெருப்பிப்பதே **உருப்பெருக்கம்** எனப்படும். எனவே உருப்பெருக்கத்தின் மூலம் பொருளின் பௌதிக அளவு பெருப்பிக்கப்படாது. எம் கண்களுக்கு மாத்திரம் பெரிதாகத் தென்படும். உதாரணமாக உருப்பெருக்கமானது உயிரியலில் சிறிய நுண்ணங்கிகளை நுணுக்குக்காட்டி மூலம் அவதானிக்கப் பயன்படும்.  

## உருப்பெருக்கத்துக்கான உதாரணங்கள்

- பூதக் கண்ணாடி சாதாரணமாக அன்றாட வாழ்வில் சிறிய பொருட்களை பெரிதாக்கிக் காட்ட பயன்படுகிறது.
- தொலைநோக்கி தூரத்தில் சிறிதாகக் கண்களுக்குத் தென்படும் பொருட்களை உருப்பெருக்கிக் காட்டும்.
- நுணுக்குக்காட்டியானது மிகச் சிறிய அளவுடைய பொருட்களைப் பார்வையிட உதவும்.
- ப்ரொஜெக்டர் உபகரணமானது கணனித் திரையில் சிறிதாக தென்படுவதை உருப்பெருக்கி பெரிய திரையில் விழச்செய்யும்.
# ஆவியாதல்


திரவங்களின் மேற்பரப்பிலிருந்து அத்திரவம் வாயு நிலையை அடைதல் **ஆவியாதல்** எனப்படும். திரவம் வாயுவாகும் செயற்பாடான கொதித்தலிலிருந்து இது மாறுபட்டது. கொதித்தல் என்பது முழுத்திரவமும் ஒன்றாக தமது கொதிநிலை வெப்பநிலையை அடைந்தவுடன் வாயு நிலைக்கு மாறுதல் ஆகும். கொதித்தலுக்கு கொதிநிலை அவசியமானாலும் ஆவியாதலுக்கு அது தேவையில்லை.  

ஆவியாதலானது நீர்வட்டத்தின் ஓர் அவசியக் காரணியாகும். தேவையானளவு இயக்கசக்தியை மேற்பரப்பிலுள்ள துணிக்கைகள் அடையும் போது அவை திரவ நிலையிலிருந்து வாயு நிலையை அடையும். நீர் நேரடியாக ஆவியாகிப் போவதைப் போன்று தாவரங்கள் மூலமும் ஒருவித நீராவிப் போக்கு ஏற்படுகிறது. தாவரங்கள் வேர்மூலம் நீரை உறிஞ்சி தண்டுக்கும் இலைகளுக்கும் அனுப்புகின்றன. இலைகளில் உள்ள சிறுசிறு துளைகள் மூலம் ஆவியாகிறது. இவ்வாறு உருவாகும் ஆவி மேல் நோக்கிச் சென்று மேகமாக உருமாறி வானில் மிதந்து கொண்டிருக்கும். அவற்றின் மீது குளிர்காற்றுப்பட்டவுடன் மீண்டும் நீர்த் திவலைகளாக மாறி மழையாகப் பெய்கிறது. இவ்வாறு நீர் ஆவியாகி மேகமாதலும் மேகமே குளிர்காற்றின் விளைவால் மழையாகப் பெய்வதும் சங்கிலித் தொடர் போன்ற நீர்வட்டத்தின் இயற்கை நிகழ்வுகளாகும். பெய்யும் மழையில் மூன்றில் இரண்டு பங்கு நீராவியாக மீண்டும் காற்று மண்டலத்துக்குத் திரும்பி மேகமாகிறது.  

நீராவியை அழுத்துவதன் மூலம் விசையை உருவாக்கி நீராவி எந்திரங்களை இயக்குகிறார்கள். நீராவி அழுத்த விசை மூலம் தொடருந்து எஞ்சின்களும் நீராவிக் கப்பல் எஞ்சின்களும் இயங்குகின்றன.  

நீரை ஆவியாக்கிப் பயன்படுத்துவது போன்றே பாதரசம், சோடியம் போன்றவைகளை ஆவியாக்கி குறைந்த அழுத்தத்தில் கண்ணாடிக் குழாயுள் செலுத்தி அளவான மின்போக்கை ஏற்படுத்தி ஒளிரச் செய்யப்படு﻿கிறது. இவ்வொளிர்வு மூலம் நல்ல வெளிச்சத்தைப் பெற முடிகிறது. இத்தகைய விளக்குகள் ஆவி விளக்குகள் (Vapour Lamp) என அழைக்கப்படுகிறது. இத்தகைய விளக்குகளில் சோடியம் ஆவி விளக்கு, பாதரச ஆவி விளக்கு, வெண்சுடர் விளக்கு, நியான்சுடர் விளக்கு ஆகியன குறிப்பிடத்தக்கனவாகும்.
# கதிரவேலு சிற்றம்பலம்


**கதிரவேலு சிற்றம்பலம்** (*C. Sittampalam*, **சி. சிற்றம்பலம்**, செப்டம்பர் 13, 1898 - பெப்ரவரி 3, 1964), இலங்கைத் தமிழ் அரசியல்வாதியும், முன்னாள் நாடாளுமன்ற உறுப்பினரும் ஆவார். விடுதலை பெற்ற இலங்கையின் முதலாவது அமைச்சரவையின் அஞ்சல், தொலைத்தொடர்பு அமைச்சராகவும் இருந்தவர்.  

## ஆரம்ப காலம்
சிற்றம்பலம் 1898 செப்டம்பர் 13 ஆம் நாள் பிறந்தவர். யாழ்ப்பாணத்தின் பிரபலமான குடும்பம் ஒன்றில்பிறந்தவர். இவரது தந்தை ஆறுமுகம் கதிரவேலு குற்றவியல், மற்றும் மாவட்ட நீதிபதியாக இருந்தவர். இந்து சாதனம் பத்திரிகையின் ஆசிரியராக இருந்தவர். தந்தையின் சகோதரர் ஆறுமுகம் கனகரத்தினம் யாழ்ப்பாணத்தின் முதல் நகரசபைத் தலைவராக இருந்தவர். கனகரத்தினம் மகா வித்தியாலயத்தைத் தோற்றுவித்தவர். சிற்றம்பலத்தின் தந்தைவழிப் பாட்டனார் விஸ்வநாதர் காசிப்பிள்ளை முடிக்குரிய வழக்கறிஞராகப் பணியாற்றியவர், யாழ்ப்பாணம் இந்துக் கல்லூரியைத் தோற்றுவித்தவர்களில் ஒருவர்..  

## அரசியலில்
இலங்கையில் மாவட்ட நீதிபதியாகவும், பின்னர் மாத்தறை, அம்பாந்தோட்டை ஆகிய இடங்களுக்கு அரச அதிபராகவும் பணியாற்றினார். அரசுப் பணியில் இருந்து ஓய்வு பெற்ற பின்னர் மன்னார் தேர்தல் தொகுதியில் 1947, 1வது நாடாளுமன்றத் தேர்தலில் சுயேட்சையாகப் போட்டியிட்டு வெற்றி பெற்றார். 1948 இல் அன்றைய டொன் ஸ்டீபன் சேனாநாயக்கவின் முதலாவது அரசில் அஞ்சல், தொலைத்தொடர்பு அமைச்சராக நியமிக்கப்பட்டார். சிறிது காலம் தொழிற்துறை, மற்றும் மீன்பிடித்துறை அமைச்சராகவும் பணியாற்றினார். 1952 தேர்தலிலும் சுயேட்சையாகப் போட்டியிட்டு வெற்றி பெற்றார். 1956 தேர்தலில் மன்னார் தொகுதியில் போட்டியிட்டு இலங்கைத் தமிழரசுக் கட்சி வேட்பாளர் வி. ஏ. அழகக்கோனிடம் தோற்றார்.  

சிற்றம்பலம் தகவல்தொடர்பு அமைச்சராக இருந்த போது பல முக்கிய வானொலி நிகழ்ச்சிகளை அறிமுகப்படுத்தினார். இவற்றில் பௌத்த மக்களுக்காக பிரித் ஓதும் நிகழ்வை வானொலியில் அறிமுகப்படுத்தியமையைக் குறிப்பிடலாம். பல கிராமங்களில் உப அஞ்சல் நிலையங்களை ஆரம்பித்தார்.. சிற்றம்பலத்தின் நினைவாக 2004 ஆம் ஆண்டில் இலங்கை அரசு அஞ்சல்தலையை வெளியிட்டுக் கௌரவப்படுத்தியது.
# வாதநோய் எதிர்ப்பு மருந்து


உப்பு]]  

**வாதநோய் எதிர்ப்பு மருந்துகள்** அல்லது **நோய் தணிக்கும் வாதநோய் எதிர்ப்பு மருந்துகள்** [Disease-modifying antirheumatic drugs (DMARDs)] என்பவை முடக்குவாத நோய் தீவிரமடைவதைத் தடுக்க உபயோகிக்கப்படும், வேறுவகையில் தொடர்பற்ற, மருந்துகளின் பகுப்பாகும். வாதநோய் எதிர்ப்பு மருந்துகள் என்னும் சொல், இஸ்ட்டீராய்டு கலக்கப்படாத அழற்சி மருந்துகள் (அழற்சி உருவாவதற்கானக் காரணங்களைத் தணிக்காமல், அதனால் ஏற்படும் விளைவுகளைத் தணிக்கும் வேதிப்பொருள்கள்), இஸ்ட்டீராய்டுகள் (நோய் தீவிரமடைவதைத் தடுக்க இயலாத, ஆனால் நோயெதிர்ப்பு வினைகளைத் தணிக்கக்கூடியவை) ஆகியவற்றை குறிக்க, முரண்பாடாக உபயோகப்படுத்தப்படுகிறது.  

இதுபோன்ற ஒரேமாதிரியான சூழல்களில் மருந்தின் விளைவுகளைக் குறிப்பிடாமல், **வாதநோய் எதிர்ப்பு** என்னும் சொல் பயன்படுத்தப்படலாம்.
# பாங்காக் மகா மாரியம்மன் கோயில்



**மகா மாரியம்மன் கோயில்** (*Sri Maha Mariamman Temple, Bangkok*) என்பது தாய்லாந்தின் தலைநகரான பாங்காக்கில் அமைந்துள்ள திராவிடக் கட்டிடக்கலையில் கட்டப் பெற்ற ஓர் அம்மன் கோயில் ஆகும். உள்ளூர்வாசிகள் இதை வட் கீட் என்று அழைக்கின்றனர். பொ.ஊ. 1879 ஆம் ஆண்டு, வைத்திலிங்கம் என்ற வைத்தி படையாட்சி என்பவரால் இக்கோயில் நிறுவப்பட்டது.  
## அமைவிடம்

## விபரங்கள்
தாய்லாந்தில் குடியேறிய தமிழர்கள் பத்தொன்பதாம் நூற்றாண்டில் இக்கோவிலைக் கட்டினார்கள். இக்கோவில் தமிழ்க் கடவுளான மாரியம்மனைச் சிறப்பு தெய்வமாகக் கொண்டு கட்டப் பெற்றது. பாங்காக்கில் உள்ள புத்த சமயம் சாராத வழிபாட்டுத்தலங்களில் இதுவும் ஒன்று. இக்கோயிலில் பிற இந்து தெய்வங்களின் சிலைகளும் உள்ளன. உள்ளூர்வாழ் தமிழர்களும், தாய்லாந்து மக்களும் விழாக்காலங்களின்போது வழிபட வருகிறார்கள். நவராத்திரி போன்ற விழாக்கள் சிறப்பாகக் கொண்டாடப்படுகின்றன.  

## இதர தெய்வங்கள்
சிவன், விஷ்ணு, கிருஷ்ணர், பிரம்மா, இலக்குமி, சரசுவதி, பிள்ளையார், தண்டாயுதபாணி, நடராசர், சிவகாமி, காளி, அனுமன், சப்தகன்னியர், நவக்கிரகம், ஐயனார், மதுரை வீரன், பெரியாச்சி, காத்தவராயன் ஆகியோர் இக்கோயிலில் அருள்பாலிக்கும் இதர தெய்வங்களாகும்.
# பிரியா ஆனந்து



**பிரியா ஆனந்து** தமிழ், தெலுங்கு, இந்தி திரைப்பட நடிகையாவார். தெலுங்கில் வெளியான லீடர் மற்றும் தமிழில் வெளியான வாமனன் திரைப்படத்தில் கதாநாயகியாக அறிமுகமானவர். மேலும் இவர் பாலிவுட் திரைப்படமான இங்கிலிஷ் விங்கிலிஷ் திரைபடத்தில் சிறப்பு கதாபாத்திரத்தில் நடித்து பிரபலமானவர்.  

## இளமைப் பருவம்

தமிழ் பேசும் தந்தைக்கும் தெலுங்கு மற்றும் மராத்தி பேசும் தாய்க்கும் பிறந்ததாலும், ஐதராபாத்து, சென்னை மயிலாடுதுறை ஆகிய இடங்களில் வளர்ந்ததாலும், தமிழ், தெலுங்கு ஆகிய இரண்டு மொழிகளையும் சரளமாகப் பேசுகிறார். ஆங்கிலம், வங்காள மொழி, இந்தி, மராத்தி, எசுப்பானியம் ஆகிய மொழிகளையும் பேசுகிறார். அமெரிக்க அல்பேனி பல்கலைக்கழகத்தில் இதழியல் பயின்று பின்னர் சென்னை திரும்பினார். இதுவரை பன்னிரண்டு தெலுங்கு, இந்தி மற்றும் தமிழ் மொழித் திரைப்படங்களில் நடித்துள்ளார்.மேலும் மூன்று தமிழ் படங்களிலும் நடித்துவருகிறார்.  

## நடித்த திரைப்படங்கள்

| வருடம் | படம் | கதாபாத்திரம் | மொழி | குறிப்பு |
| --- | --- | --- | --- | --- |
| 2009 | *வாமனன்* | திவ்யா | தமிழ் |  |
| 2010 | *புகைப்படம்* | சைனி ஜார்ஜ் | தமிழ் |  |
| 2010 | *லீடர்* | ரத்ன பிரபா | தெலுங்கு |  |
| 2010 | *ராமா ராமா கிருஷ்ணா கிருஷ்ணா* | பிரியா | தெலுங்கு |  |
| 2011 | *நூற்றெண்பது* | ரேணுகா நாராயணன் | தமிழ் |  |
| 2011 | *180* | தெலுங்கு |  |  |
| 2012 | *இங்கிலீஷ் விங்கிலீஷ்* | ராதா | இந்தி |  |
| 2012 | *கோ அன்டே கோட்டி* | சத்யா | தெலுங்கு |  |
| 2013 | *ரங்கிரீஸ்* | மேகா ஜோஷி | இந்தி |  |
| 2013 | *எதிர் நீச்சல்* | கீதா | தமிழ் |  |
| 2013 | *ஃபுக்ரே* | பிரியா | இந்தி |  |
| 2013 | *வணக்கம் சென்னை* | அஞ்சலி ராஜ்மோஹன் | தமிழ் |  |
| 2015 | *வை ராஜா வை* | பிரியா | தமிழ் |  |
| 2014 | *அரிமா நம்பி* | அனாமிகா | தமிழ் |  |
| 2014 | *இரும்பு குதிரை* | சமயுத்த ராமகிருஷ்ணன் | தமிழ் |  |
| 2014 | ஒரு ஊருல ரெண்டு ராஜா | பிரியா | தமிழ் | } |
2015. த்ரிஷா இல்லனா நயன்தாரா. பிரியா ஆனந்த். தமிழ். இரயில் பயணி  

2017. முத்துராமலிங்கம் விஜி. தமிழ்  

2017. ராஜகுமாரா. நந்தினி. கன்னடம். முதல் படம்  

2017. கூட்டத்தில் ஒருத்தன். ஜனனி. தமிழ்  

2018 கயம்குலம் கொச்சுன்னி. ஜானகி. மலையாளம்  

2018. ஆரஞ்சு. ராதா. கன்னடம்  

2019. எல். கே. ஜி சரளா முனுசாமி. தமிழ்  

2019. ஆதித்ய வர்மா. பிரியா மேனன். தமிழ்  

2020. சுமோ. கொரோனா காரணத்தினால் படம் வெளியாகவில்லை  

## மேற்கோள்களும் குறிப்புகளும்
# யோசேபைன் பசுரிகா


**யோசேஃபைன் அகோசுடா பசுரிசா** (Josephine Acosta Pasricha), பிலிப்பைன்சு நாட்டின் இந்தியவியலாளர் ஆவார். சமற்கிருதத்தில் எழுதப்பட்ட இராமசரிதமானசா என்ற நூலை பிலிப்பினிய மொழியில் மொழிபெயர்த்தார். இவர் யுவான் பிரான்சிசுக்கோ என்னும் இந்தியவியல் பேராசிரியரின் மாணவியாவார். இராமாயணத்தையும் மகாபாரதத்தையும் நன்கறிந்த இவர், தில்லிப் பல்கலைக்கழகத்தில் ஆய்வு அறிஞராகவுள்ளார். மணிலாவில் மனிதவியல் கற்பித்து வருகிறார். பிலிப்பினிய மொழியில் வெளியான காமசூத்திரத்தை தொகுத்தவர்களில் இவரும் ஒருவர்.
# யுவான் பிரான்சிசுக்கோ


**யுவான் பிரான்சிசுக்கோ** (Juan R. Francisco), பிலிப்பைன்சு நாட்டைச் சேர்ந்த இந்தியவியலாளர் ஆவார். இவர் பிலிப்பைன்சுத் தீவிற்கு உரிய மரனவோ இராமாயணத்தைக் கண்டறிந்து, ஆங்கிலத்திற்கு மொழிபெயர்த்தார். மணிலாவில் உள்ள பிலிப்பைன்சுப் பல்கலைக்கழகத்தில் பேராசிரியராகப் பணியாற்றுகிறார். பிலிப்பைன்சின் மூத்த இந்தியவியலாளரும் இவரே. சென்னைப் பல்கலைக்கழகத்தில் சமற்கிருதம் படித்து முனைவர் பட்டம் பெற்றார்.
# 1785



**1785** (**MDCCLXXXV**) ஒரு சனிக் கிழமையில் ஆரம்பமான ஒரு கிரிகோரியன் சாதாரண ஆண்டாகும். பழைய ஜூலியன் நாட்காட்டியில் புதன்கிழமையில் ஆரம்பமான ஒரு சாதாரண ஆண்டாகும்.  

## நிகழ்வுகள்
- சனவரி 1 - தி டைம்ஸ் ஆங்கில நாளிதழ் லண்டனில் தொடங்கப்பட்டது.
- சனவரி 27 - ஜோர்ஜியா பல்கலைக்கழகம் நிறுவப்பட்டது.
- சூலை 6 - டாலர் ஐக்கிய அமெரிக்காவின் நாணய அலகாகத் தேர்ந்தெடுக்கப்பட்டது.
- அக்டோபர் 12 - ரிச்சார்ட் ஜான்சன் என்பவர் தமிழ்நாட்டின் முதல் செய்திப்பத்திரிகையான **மெட்ராஸ் கூரியர்** என்ற வார இதழை வெளியிட்டார்.
- ஃபிரெடெரிக்டன் நகரம் நிறுவப்பட்டது.
- பணத்தாள்கள் முதன் முறையாக இலங்கையில் ஆளுநர் வாண்டெர் கிராப் என்பவரால் அறிமுகப்படுத்தப்பட்டது.
- யாழ்ப்பாணத்தில் கத்தோலிக்கப் பாடசாலைகள் தடை செய்யப்படுவதாக டச்சு ஆட்சியாளர்கள் அறிவித்தனர்.

## பிறப்புகள்
- சனவரி 4 - ஜேக்கப் கிரிம் ஜெர்மானிய பண்பாட்டு ஆராய்ச்சியாளர் மற்றும் மொழியியலாளர். (இ. 1863)
- பெப்ரவரி 22 - சான் சார்லசு அத்தனாசு பெல்த்தியே பிரான்சிய இயற்பியலாளர். (இ. 1845)
- ஏப்ரல் 26 - ஜான் ஜேம்ஸ் அடுபன் பிரெஞ்சு-அமெரிக்க இயற்கை ஆர்வலர், பறவையின ஆய்வாளர். (இ. 1851)
- சூலை 21 - பீட்டர் பிராம்லி இங்கிலாந்து அணியின் துடுப்பாட்டக்காரர். (இ. 1838)
- ஆகத்து 30 - லின் சீசு (Lin Ze-xu) குவிங் பேரரசின், குவங்தோவ் மாகாணத்தின் சிறப்பு ஆளுநராக இருந்தவர். (இ. 1850)

## இறப்புகள்
- திசம்பர் 22 - ஜான் போவ்ரா இங்கிலாந்து அணி துடுப்பாட்டக்காரர். (பி. 1716)
- பாஸ்கரராயர், எழுத்தாளர் (பி. 1690)
- இமான் வில்லெம் ஃபால்க், இலங்கையின் டச்சு ஆளுனர்

## 1785 நாட்காட்டி
# 1784



**1784** (**MDCCLXXXIV**) ஒரு வியாழக் கிழமையில் ஆரம்பமான ஒரு கிரிகோரியன் நெட்டாண்டு ஆண்டாகும். பழைய ஜூலியன் நாட்காட்டியில் திங்கட்கிழமையில் ஆரம்பமான ஒரு நெட்டாண்டு ஆண்டாகும்.  

## நிகழ்வுகள்
- சனவரி 14 - அமெரிக்கப் புரட்சிப் போர்: ஐக்கிய அமெரிக்கா இங்கிலாந்துடன் ஒப்பந்தம் செய்து கொண்டது.
- பெப்ரவரி 28 - ஜோன் வெஸ்லி மெதடிஸ்த திருச்சபையை ஆரம்பித்தார்.
- ஆகஸ்டு 23 - மேற்கு வட கரோலினா (தற்போது கிழக்கு டென்னசி) *பிராங்கிளின்* என்ற பெயரில் தனி நாடாக அறிவித்தது. இது ஐக்கிய அமெரிக்காவால் ஏற்கப்படவில்லை.
- செப்டம்பர் 22 - அலாஸ்காவின் *கோடியாக்* என்ற இடத்தில் ரஷ்யா தனது குடியேற்றத்தை ஆரம்பித்தது.
- அக்டோபர் 22 - இரசியா அலாஸ்காவின் கோடியாக் தீவில் குடியேற்றமொன்றை அமைத்தது.
- முதற்தடவையாக கொழும்பில் வார்க்கப்பட்ட வெள்ளி நாணயங்கள் டச்சு அரசினால் வெளியிடப்பட்டன.
- 1780 இல் துவங்கிய இரண்டாம் கர்நாடகப் போர் முடிந்தது.
- லாக்கி ஐஸ்லாந்தில் உள்ள எரிமலை 1783-1784 காலப்பகுதியில் மீண்டும் இது தீக்கக்கியது.
- சர் வில்லியம் ஜோன்ஸ் என்பவர் கல்கத்தாவில் ஆசியக் கல்விச் சங்கம் எனும் நிறுவனத்தை உருவாக்கினார்.

## பிறப்புகள்
- செப்டம்பர் 17 - ஹென்ரி ஹோர் இங்கிலாந்து அணியின் துடுப்பாட்டக்காரர். (இ. 1836)

## இறப்புகள்
- சாமுவேல் ஜோன்சன் ஆங்கில அகராதியை முதன்முதலில் உருவாக்கியவர். (பி. 1709)
- கணபதி ஐயர், யாழ்ப்பாணத்தின் பிரபல நாடகாசிரியர்

## 1784 நாட்காட்டி
# கருவேலம்பூக்கள் (திரைப்படம்)



**கருவேலம் பூக்கள்** என்பது 1997 ஆம் ஆண்டில் வெளிவந்த தமிழ்த் திரைப்படம் ஆகும். பூமணியின் இயக்கத்தில், இளையராஜா இசையமைத்துள்ளார். இத்திரைப்படத்தை இந்திய தேசியத் திரைப்பட வளர்ச்சிக் கழகமும் தூர்தர்ஷன் தொலைக்காட்சி நிறுவனமும் கூட்டாகத் தயாரித்தன.  

## கதைச் சுருக்கம்
**கருவேலம்பூக்கள்** கரிசல்குளம் என்னும் ஊரில் குழந்தைகளை தீப்பெட்டி மற்றும் பட்டாசு தொழிலுக்கு அனுப்புவதும், சிற்றூரில் பருவ மழை தாமதமானால் விவசாயிகளின் வாழ்க்கை எப்படி இருக்கும் என்பது இப்படத்தில் சித்தரிக்கப்பட்டுள்ளது. நல்லமுத்துவாக நாசர், அவரது மனைவி வடிவாக ராதிகா தம் குழந்தைகளை வேலைக்கு அனுப்பக்கூடாது என உறுதியாக இருக்கிறார்கள். படிக்க வைப்பதில் உறுதியாகவுள்ளனர். மாரியப்பனாக சார்லி அதே ஊரைச் சேர்ந்த ஆண்களை மூளைச் சலவை செய்து வேளைக்கு ஆள் பிடிக்கும் தரகராக நடித்துள்ளார். குழந்தைகள் மற்றும் பெண்கள் அதிகாலை ஜந்து மணிக்கு தூக்கக் கலக்கத்தில் பேருந்தில் ஏறிச் செல்லும் காட்சியுடன் அழகாக படமாக்கப்பட்டுள்ளது. இத்திரைப்படத்தை தமிழ் இலக்கிய எழுத்தாளரான பூ. மாணிக்கவாசகம் என்னும் இயற்பெயர் கொண்ட பூமணி இயக்கியுள்ளார். தங்கர் பச்சான் ஒளிப்பதிவில் இளையராஜா இசையமைத்து 1997 ஆம் ஆண்டு வெளியானது. இத்திரைப்படத்தை இந்தியா தேசிய திரைப்பட வளர்ச்சிக் கழகம், மற்றும் தூர்தர்ஷன் ஆகிய அரசு சார் நிறுவனங்கள் மூலம் தயாரிக்கப்பட்டது.  

## விருதுகள்
- 1996 ஆம் ஆண்டின் தமிழ்நாடு மாநில திரைப்பட விருது சிறப்பு பரிசு

### **சர்வதேச திரைப்பட விழாக்கள்**
இந்த திரைப்படம் பின்வரும் சர்வதேச திரைப்பட விழாக்களில் திரையிடப்பட்டது:  

- 1998 ஆம் ஆண்டின் ஸான்ஸிபார் சர்வதேச திரைப்பட விழா
# 1779



**1779** (**MDCCLXXIX**) ஒரு வெள்ளிக்கிழமையில் ஆரம்பமான ஒரு கிரிகோரியன் சாதாரண ஆண்டாகும். பழைய ஜூலியன் நாட்காட்டியில் செவ்வாய்க்கிழமையில் ஆரம்பமான ஒரு சாதாரண ஆண்டாகும்.  

## நிகழ்வுகள்
- ஜனவரி 11 - மணிப்பூரின் மன்னராக சிங்-தாங் கோம்பா முடிசூடினார்.
- பெப்ரவரி 14 - ஹவாயில் ஆதிவாசிகளால் ஜேம்ஸ் குக் கொல்லப்பட்டார்.
- ஜூன் 16 - ஸ்பெயின் பெரிய பிரித்தானியாமீது போரை அறிவித்தது. கிப்ரால்ட்டர் மீதான முற்றுகை ஆரம்பமானது.

## பிறப்புகள்
- சனவரி 6 - ஜோசப் டென்னிஸ் இங்கிலாந்து அணியின் துடுப்பாட்டக்காரர். (இ. 1831)
- ஏப்ரல் 19 - ஜார்ஜ் ஹோர் இங்கிலாந்து அணியின் துடுப்பாட்டக்காரர். (இ. 1852)
- ஜான் போட் இங்கிலாந்து அணியின் துடுப்பாட்டக்காரர். (இ. 1836)
- வில்லியம் லாம்பேர்ட் இங்கிலாந்து அணியின் துடுப்பாட்டக்காரர். (இ. 1851)

## இறப்புகள்
- அக்டோபர் 27 - ஜேம்ஸ் குக், பிரித்தானியாவின் கடற்படைக் கப்டன், நாடுகாண் பயணி (பி. 1728)
- ரேனெல் காட்டன் இங்கிலாந்து அணியின் துடுப்பாட்டக்காரர். (பி. 1717)

## 1779 நாட்காட்டி
# விக்கிப்பீடியா:முதற்பக்கக் கட்டுரைகள்/நவம்பர் 18, 2012


**உமறு இப்னு அல்-கத்தாப்** எனும் இயற்பெயர் கொண்ட உமர் கலீபாக்களில் இரண்டாமவரும் அவர்களுள் முக்கியமானவரும் ஆவார். உமறு முகம்மது நபியின் ஆலோசகரும் தோழருமாவார். முகம்மது நபியின் மறைவுக்குப் பின்னர் முஸ்லிம்களின் இரண்டாவது கலீபாவாகப் பொறுப்பேற்றார். இவர் கிபி 634 முதல் கிபி 644 வரை ஆட்சி செய்தார். இவரது நிருவாக மற்றும் போர்த் திறமையால் இசுலாமியக் கலீபகம் மிக வேகமாக வளர்ச்சியடைந்து, இவரது ஆட்சிக் காலத்தில் ஈராக், பாரசீகம், எகிப்து, பலஸ்தீனம், சிரியா, வடக்கு ஆப்பிரிக்கா மற்றும் ஆர்மீனியா ஆகிய பகுதிகள் அதன் கீழ் வந்தன. முஹம்மது நபியை விட வயதில் இளையவரான உமறு மக்காவிலே பிறந்தவர். அவர் பிறந்த ஆண்டு சரியாகத் தெரியவில்லை. கி.பி. 586-ஆம் ஆண்டாக இருக்கலாம் என்பர். துவக்கத்தில் உமறு, முகமதின் புதிய மார்க்கத்திற்கு கடுமையான எதிரியாக இருந்தார். ஆனால், திடீரென்று அவர் அம்மார்க்கத்தில் சேர்ந்து, அதன் வலிமைமிக்க ஆதரவாளர்களில் ஒருவரானார். நபியின் ஆலோசகர்களில் ஒருவராகித் தன் வாழ்நாள் முழுவதும் அவ்வாறே இருந்து வந்தார். **மேலும்...**  
---

**மாற்றுரு** என்பது குறிப்பிட்ட ஒரு நிறப்புரியின், குறிப்பிட்ட இடத்தில் அமைந்திருக்கக்கூடிய ஒரு மரபணுவின் மாற்றீடாக இருக்கக்கூடிய வேறுபட்ட வடிவங்கள். இது பொதுவாக மரபணுவிலுள்ள ஒரு சோடி வேறுபட்ட வடிவங்களில் ஒன்றாக இருக்கும். இந்த மாற்றுருக்களில் உள்ள, பெற்றோரிலிருந்து, சந்ததிக்குச் செல்லும் டி.என்.ஏ குறியீடுகளே ஒரு உயிரினத்தில் உள்ள இயல்புகளைத் தீர்மானிப்பதாக இருக்கும். இந்த மாற்றுருக்கள் எவ்வாறு ஒரு சந்ததியில் இருந்து அடுத்த சந்ததிக்கு கடத்தப்படுகின்றது என்பதை முதன் முதலில் கிரிகோர் மெண்டல் ஆய்வுகள் மூலம் கண்டு பிடித்து அறிமுகப்படுத்தினார். அவரது அந்த கோட்பாடுகள் 'மெண்டலின் விதிகள்' எனப் பெயர் பெற்றன. வேறுபட்ட வடிவத்தைக் கொண்ட மாற்றுருக்கள் உள்ள மரபணுவமைப்பு சிலசமயம் இயல்புகளில் வேறுபட்ட தோற்றவமைப்புக்களைக் கொடுக்கலாம். வேறு சில சமயம், வேறுபட்ட மாற்றுருக்கள் இருப்பினும், அவற்றிற்கிடையே வேறுபாடு, மிகச் சிறியதாகவோ, அல்லது இல்லாமலோ இருந்தால், தோற்றவமைப்பில் வேறுபாடு காணப்படுவதில்லை.  
**மேலும்...**
# சிந்து சமவெளி (திரைப்படம்)


***சிந்து சமவெளி*** 2010 ஆம் ஆண்டு வெளிவந்த தமிழ்த் திரைப்படமாகும். இத்திரைப்படத்தை சாமி இயக்கியிருந்தார். இத்திரைப்படத்தில் அமலா பால் மற்றும் ஹரிஷ் கல்யாண் அறிமுகமானார்கள். செப்டம்பர் 3 ஆம் தேதி வெளியான இத்திரைப்படத்திற்கு *வயதுவந்தவர்களுக்கு மட்டும்* சான்றிதழ் வழங்கப்பட்டது.  

## நடிப்பு
- அமலா பால் - சுந்தரி
- ஹரீஷ் கல்யாண் - அன்பு
- கஞ்சா கருப்பு
# சாமி (இயக்குநர்)

**சாமி** (Samy (director) ஒரு தமிழ்த் திரைப்பட இயக்குநர் ஆவார். இவர் இயக்கிய அனைத்து திரைப்படங்களும் ஏதாவதொரு பிணக்குகளில் சிக்குவதை வழக்கமாகக் கொண்டிருக்கின்றன. இவர் மிருகம் திரைப்பட படப்பிடிப்பின் போது நடிகை பத்மபிரியா உடனான மோதலால் மிகவும் பிரபலமானார். பாலு மகேந்திரா மற்றும் எசு. ஏ. சந்திரசேகரன் போன்ற இயக்குநர்களுக்கு உதவியாளராக தனது வாழ்க்கையைத் தொடங்கிய சாமி, சரத்குமார் நடித்த தோஸ்த் (2001) என்ற படத்திற்கு உரையாடல் எழுத்தாளராகப் பணியாற்றினார்.  

## திரைப்படத்துறை
| ஆண்டு | திரைப்படம் | குறிப்புகள் |
| --- | --- | --- |
| 2006 | *உயிர்* |  |
| 2007 | *மிருகம்* |  |
| 2010 | *சிந்து சமவெளி* |  |
| 2015 | *கங்காரு* | } |
# ஒலியும் ஒளியும் (தொலைக்காட்சி நிகழ்ச்சி)

**ஒலியும் ஒளியும்**, 1980-களில் வெள்ளிக்கிழமை தோறும் மாலை ஆறு மணிக்கு, பொதிகை தொலைக்காட்சியில் ஒளிபரப்பான புதிய திரைப்படப் பாடல்களின் தொகுப்பாகும். அன்றைய காலகட்டத்தில், இந்நிகழ்ச்சி பெரும் வரவேற்பைப் பெற்றது. 1990-களிலும் இந்நிகழ்ச்சி பரவலாக காணப்பட்டது. அதன்பிறகு தனியார் தொலைக்காட்சிகளின் போட்டியால் வழமையான நிகழ்ச்சியாக தற்போது இரவு 7:30 மணி முதல் 8:00 வரை ஒளிபரப்பாகி வருகிறது.  

## மேலும் பார்க்க
- சித்ரஹார்
- ரங்கோலி
# மோர்



**மோர்** என்பது பாலில் இருந்து பெறப்படும் நீர்மப் பொருட்களில் ஒன்று. தயிரிலிருந்து வெண்ணெயை அகற்றிய பின் கிடைக்கும் நீர்மப்பொருள் மோர் ஆகும்.  

மோருடன் தேவைக்கேற்ப சிறிது உப்பு கலந்து குடிக்கலாம். இது சமையலுக்கும் பயன்படுத்தப்படுகிறது. சோடா ரொட்டி தயாரிப்பில் இதில் உள்ள அமிலம், சோடியம் பைகார்பனேட்டுடன் வினைபுரிந்து, கார்பனீராக்சைடை வெளியிடுகிறது. இதனால் ரோட்டி மிருதுவாக உள்ளது. மேலும், மோர் கோழிக் கறி மற்றும் பன்றி இறைச்சியில் சேர்க்கப்படுகிறது. இதனால், இதில் உள்ள லாக்டிக் அமிலம் இறைச்சியை மென்மையாகவும் ஈரப்பதத்தை தக்க வைத்துக் கொள்ளவும் உதவுகிறது. மற்றும் கூடுதல் சுவைகளை இறைச்சியில் ஊடுருவ அனுமதிக்கிறது.  

## பாரம்பரிய மோர்
முதலில், மோர் என்பது வெண்ணெய் எடுக்கப்படும் போது மீதியாக உள்ள திரவத்தை குறிக்கிறது. பாரம்பரியமாக, நன்கு காய்ச்சிய பாலை நன்கு ஆற வைத்து அதில் சிறிது தயிர் ஊற்றி சில மணிநேரம் மூடி வைப்பார்கள். இந்த நேரத்தில், பாலில் இயற்கையாக உள்ள லாக்டிக் அமிலம் உற்பத்தி செய்யும் பாக்டீரியாக்கள் பாலை புளிக்கவைகின்றன. இதன் மூலமாக கெட்டித் தயிர் கிடைக்கிறது. தயிரின் மேல் படர்ந்திருக்கும் பாலாடைகளைச் சேகரித்தும் வெண்ணெய் எடுப்பதுண்டு. . இது வெண்ணெய் எடுக்கும் செயல்முறையை எளிதாக்குகிறது, ஏனெனில் குறைந்த பி.எச் கொண்ட கிரீம் கொழுப்பு புதிய கிரீமை விட எளிதாக இணைகிறது. தீங்கு விளைவிக்கும் நுண்ணுயிரிகள் வளர்வதைத் தடுக்க இந்த அமில சூழல் உதவுகிறது. தயிரை கடைந்து நீர் சேர்த்தால் குடிக்கும் பானமான பாரம்பரிய மோர் கிடைக்கிறது.  

பாரம்பரிய மோர் இன்றளவும் இந்தியா, நேபாளம் மற்றும் பாகிஸ்தான் குடும்பங்களில் தயாரிக்கப்பட்டு பயன்படுத்தப்படுகிறது. ஆனால் மேற்கு நாடுகளில் அரிதாகவே காணப்படுகிறது. நேபாளத்தில் மோர் "மோகி" என்று கூறப்படுகிறது. நேபாள வீடுகளில் மோர் என்பது பொதுவான ஒரு திரவ உணவாகவும், குடும்ப உறுப்பினர்கள் மற்றும் விருந்தினர்களுக்கு பரிமாறப்படும் உணவு அல்லது சிற்றுண்டியுடன் தரும் ஒரு பக்க உணவாகவும் உள்ளது. மேலும், இது நிறைய குடும்பங்களில் மக்காச்சோள மாவில் தயாரித்த ரொட்டியுடன் பரிமாறப்படுகிறது.  

## அமிலப்படுத்தப்பட்ட மோர்
''அமிலப்படுத்தப்பட்ட மோர்' என்பது வினிகர் அல்லது எலுமிச்சை சாறு போன்ற உணவு தர அமிலத்தை பாலில் சேர்ப்பதன் மூலம் தயாரிக்கப்படும் ஒரு மாற்றாகும். 1 தேக்கரண்டி (0.5 அமெரிக்க திரவ அவுன்ஸ், 15 மில்லி) அமிலத்தை 1 கப் (8 அமெரிக்க திரவ அவுன்ஸ், 240 மில்லி) பாலுடன் கலந்து, 10 நிமிடங்கள் வரை, அது கரையும் வரை இருக்க விடலாம். பால் மூலப்பொருளின் கொழுப்பு உள்ளடக்கம் எந்த அளவிலும் பயன்படுத்தப்படலாம், ஆனால் முழு பால் பொதுவாக பேக்கிங்கிற்கு பயன்படுத்தப்படுகிறது. பன்னீர் தயாரிக்க பயன்படும் செயல்பாட்டில், அத்தகைய அமிலமயமாக்கல் வெப்பத்தின் முன்னிலையில் செய்யப்படுகிறது.  

## ஊட்டச்சத்து
மோர் கலோரி மற்றும் கொழுப்பின் அடிப்படையில் வழக்கமான பாலுடன் ஒப்பிடத்தக்கது. ஒரு கப் (237 மில்லி) முழு பாலில் 157 கலோரிகளும் 8.9 கிராம் கொழுப்பும் உள்ளன. ஒரு கப் முழு மோர் 152 கலோரிகளையும் 8.1 கிராம் மொத்த கொழுப்பையும் கொண்டுள்ளது. குறைந்த அளவு கொழுப்பு கொண்ட மோரும் கிடைக்கிறது. மோரில் வைட்டமின்கள், பொட்டாசியம், கால்சியம் மற்றும் பாஸ்பரஸின் தடயங்கள் உள்ளன.
# ஆயுர்வேதம்



**ஆயுர்வேதம்** (*Ayurveda*, ) என்பது, இந்தியத் துணைக்கண்டத்துக்கு உரிய மரபுவழி மருத்துவ முறை ஆகும். இது இப்பகுதிக்கு வெளியில் உள்ள பல நாடுகளிலும் கூட ஒரு மாற்று மருத்துவ முறையாகப் பயன்பாட்டில் உள்ளது. *ஆயுள்வேதம்* என்னும் சொல் *ஆயுர்வேத* என்னும் சமசுக்கிருதச் சொல்லின் தமிழ் வடிவம் ஆகும். சமசுக்கிருதத்தில் *ஆயுர்* என்னும் சொல் *நீண்ட வாழ்வு* என்பதையும், *வேத* என்பது *கல்வி தொடர்பானது* அல்லது *அறிவுத்துறை* என்று பொருள்படக்கூடியது.  

எனவே *ஆயுர்வேதம்* என்பது *நீண்ட வாழ்வுக்கான அறிவுத்துறை* என்ற பொருள் தருவது. நீண்டகால வரலாறு கொண்ட இம் மருத்துவ முறை தெற்காசிய நாடுகளில் மிகவும் செல்வாக்குப் பெற்ற ஒரு மருத்துவ முறை. இந்திய மருத்துவ நடைமுறைகள் குறித்த மிகப் பழைய நூல்கள் வேதகாலத்தில் தோன்றின. சுசுருத சங்கிதை, சரக சங்கிதை என்பன அக்காலத்துக்கு உரிய முக்கியமான மருத்துவ நூல்கள். தொடர்ந்து வந்த காலங்களில், ஆயுர்வேத மருத்துவர்கள், பல்வேறு நோய்களைக் குணமாக்குவதற்கான மருந்துகளையும், அறுவை மருத்துவ முறைகளையும் உருவாக்கியுள்ளனர்.  

மேற்கத்திய மருத்துவத்தில், ஆயுள்வேதம் ஒரு ஈடுசெய் மருத்துவ முறையே அன்றி மேற்கத்திய முறையைப் பதிலீடு செய்யத்தக்க முறை அல்ல என்ற கருத்து நிலவுகிறது.  

## மேலோட்டம்
திருமாலின் அவதாரமாக கருதப்படும் தன்வந்திரிக்கு மருந்துகளுக்கும், உடல் மற்றும் மனநலத்துக்கும் இறைவனாவான். உருத்திரன் தேவர்களின் மருத்துவனாகப் பேசப்படுகிறான். தேக ஆரோக்கியத்தையும் உயிரோட்டத்தின் ஒழுங்கையும் காப்பதில் அசுவினிகளுக்கு முக்கிய பங்குள்ளது.  

சரகர், சுசுருதர் மற்றும் வாகபட்டர் ஆகிய முனிவர்கள் ஆயுர்வேத மருத்துவமுறையின் தலைசிறந்து விளங்கியவர்கள்.  

சத்துவ, இராட்சத, தமச ஆகிய முக்குணங்களுக்கு, ஆயுர் வேதத்தில் வாதம், பித்தம், கபம் என்ற மூன்று குணங்கள் இணையாகக் கூறப்படுகின்றது. வாதம் உடல் நலத்தை சமன்படுத்துவதுடன் ஏனைய இரண்டின் உந்துவிசையாகவும் இருக்கிறது. பித்தம் உடலுக்கு வெம்மையளித்து இயக்குகிறது. கபம் சடத்தன்மை கொண்டது.  

## ஆயுர்வேதத்தின் அங்கங்கள்

1. சல்யம்- அறுவை சிகிச்சை, மகப்பேறு
1. சாலக்கியம்- கண், காது, மூக்கு என்று தலையில் உள்ள உறுப்புகளுக்கு சிகிச்சையளித்தல்
1. காய சிகிச்சை- உடல் உபாதைகளை மருந்துகள் கொண்டு குணப்படுத்துதல்
1. பூதவித்தியை- மன நலம் பேணுதல்
1. குமார பிரியா- குழந்தை வளர்ப்பு
1. அக்குதம் – முறிமருந்துகள் அளித்தல்
1. இரசாயன தந்திரம் – ஆயுள் நீட்டிப்புக்கான மருந்துகளைப் பயன்படுத்துதல்
1. வாசீகரணம்- புத்துயிர்ப்பு மருத்துவம்

சோதிடமும், ஆயுர்வேதமும் ஒன்றோடொன்று தொடர்புடையவை. சோதிடம் போன்றே ஆயுர்வேதமும் வேதத்தின் ஓர் அங்கம்.  
## இதனையும் காண்க
- சுஸ்ருத சம்ஹிதை